Republika Sllovake (1939–1945)

Republika (e Parë) Sllovake (sllovakisht: (Prvá) Slovenská republika) i njohur ndryshe si Shteti Sllovak (Slovenský štát), ishte një shtet klient i njohur pjesërisht i Gjermanisë Naziste, i cili ekzistonte midis 14 marsit 1939 dhe 4 prillit 1945 në Evropën Qendrore. Pjesa sllovake e Çekosllovakisë shpalli pavarësinë me mbështetjen gjermane një ditë para pushtimit gjerman të Bohemisë dhe Moravisë. Ajo kontrollonte pjesën më të madhe të territorit të Sllovakisë së sotme, pa pjesët e saj aktuale jugore, të cilat iu dorëzuan nga Çekosllovakia Hungarisë në vitin 1938. Sllovakia kishte qenë një shtet zyrtarisht i pavarur për herë të parë në histori. Bratisllava u shpall kryeqytet.

Një shtet njëpartiak i qeverisur nga Partia Popullore Sllovake e Hlinkës së ekstremit të djathtë, Republika Sllovake është e njohur kryesisht për bashkëpunimin e saj me Gjermaninë Naziste, e cila përfshinte dërgimin e trupave për pushtimin e Polonisë në shtator 1939 dhe Bashkimit Sovjetik më 1941. Në vitin 1940, vendi u bashkua me Boshtin kur udhëheqësit e tij nënshkruan Paktin Trepalësh.

Në vitin 1942, vendi deportoi 58,000 jehudë (dy të tretat e popullsisë hebreje sllovake) në Poloninë e pushtuar nga gjermanët, duke i paguar Gjermanisë 500 Reichsmarks secili. Pas një rritje të aktivitetit të partizanëve sllovakë anti-nazistë, Gjermania pushtoi Sllovakinë, duke shkaktuar një kryengritje të rëndësishme. Republika Sllovake u shfuqizua pas pushtimit sovjetik në 1945 dhe territori i saj u riintegrua në Republikën e Tretë Çekosllovake së rikrijuar.

Republika aktuale sllovake nuk e konsideron veten një shtet pasardhës të Republikës Sllovake të kohës së luftës, përkundrazi një pasardhëse të Republikës Federale Çekosllovake. Megjithatë, disa nacionalistë festojnë 14 marsin si ditë të pavarësisë.

 Referime 

Kategoria:Shtetet kliente të Gjermanisë Naziste
Kategoria:Sllovakia gjatë Luftës së Dytë Botërore
Kategoria:Kryengritja Kombëtare Sllovake
Kategoria:Vende të mëparshme në Evropë
Kategoria:Republika të mëparshme
Kategoria:Shtete dhe territore të themeluara më 1939
Kategoria:Shtete dhe territore të shpërbëra më 1945
Kategoria:Shekulli i 20-të në Sllovaki